Jordanes

Da Jordanes (auf Lodain Iordanis gschrim) woa a ostremischa Geleata, Beaumta und Gschichtsschreiwa im 6tn Joahundat. Fu eam han zwoa Biacha iwalifat, de a wichdige Beleg fia d'Gschichtsfoaschung fu deara Zeid han. Ea zitiad a aundane römische Text, de owa dailwais ned bis heit eahoidn han und desweng is da Jordanes oft d'oanzige Beleg de ma haum. Bsondas intressant fia d'heitige Foaschung is sei Buach Getica iwa de Gschicht fu de Gotn, in dea a zan easchdn Moi schriftlich de Bajuwarn augfiad wean.

Grod des Buach is owa fu faschidane Seitn ois zwaifihofde Beleg bezaichnet woan, foa oim wai da Jordanes söwa schreibt, das a de Sochan de do drin schdengan, ned söwa dalebt hod, sondan fu am ödan Buach fum Cassiodorus ogschrim hod.

 Sai Lem 
Fum Jordanes seim Lem is uns ned fü bekaunt. Ea is woaschainli iagend wo am Balkan auf d'wöd kema und hod neman Lodain fu seina Zeid a nu Grichisch kina. Aus seine Biacha woas ma a, das a Kondakt zu da senatoarischn Owaschicht fum OstremischnReich ghobt hod. Befoar a seine bekauntn Biacha gschrim hod, woar a Sekretea (notarius) fu Gunthigis Baza, am hochraungign ostremischnGenaral, dea Magister militum per Traciam woa, oiso Milideafawoita fu Trakien, da Region de glai nöadlich fu Konstantinopl woa, doat umara wo heit Bulgarien is.

Ea söwa woa fu gotischa Obschdaumung und schau sei Grosfota woa Notarius bai am barbarischn Födaratn, nemli fum Candac, Aunfiara fu de Alanen. De haum si gemainsaum mid Skirn und aundane Grupn unta Duldung fum ostremischnKaisa an da untan Deana augsidlt.

Da Jordanes schreibt an oana Schdöö "... das a foa seina Konveatiarung ned bsondas gebildet woa". Ma woas owa ned genau wos a mid Konveatiarung moand. Es is unwoaschainli das a fum Haidntum zan Kristndum iwadretn is, sondan fü woaschainlicha is, das a wia de maisdn aundan Gotn foahea arianischa Grist woa und schbeda katholisch woan is. De Gotn san nemli schau im 4tn Joahundat fum Wulfila zan Arianismus missioniad woan, de a s'Neiche Desdament in s'Gotische iwasezt hod.

Es kintad owa a sei das da Jordanes mid Konveatiarung moand, das a Mönch woan is und in a boa Manuskript gsogt, das a Bischof woa und sogoa Bischof fu Ravenna gwen sei soid. In de iwalifatn Beleg fu Ravenna is owa koa Bischof Jordanes aufglist. Auf jedn Foi hod da Jordanes am End fu seim Lem de Getica nu featig gschrim und is iagendwaun noch 552 gschdoam. Des woas ma, wai a in seina Gotngschicht schreibt, das in Konstantinopl 9 Joa dafoa a Pestepidemi woa und de muas umara 546 gwen sei.

 D'Getica 

Da Jordanes hod zwoa wichdige Biacha gschrim. Des easchde woa a Gschicht iwa Rom (Romana), de a am Vigilius gwidmet hod. Des Buach enthoit zwoa a a boa intressante Infoamazionen, owa wiakli bekaunt is sei zwoats Buach iwa d'Gschicht fu de Gotn, de Getica. Des Buach wiad a maunchmoi "De origine actibusque Getarum" gnend, des is owa a Naum dea eascht im 19tn Joahundat dafia eafundn woan is.

 Literatua iwan Jordanes 
 Brian Croke: Jordanes and the immediate Past. In: Historia 54, 2005, S. 473ff. 
 Arne Söby Christensen (2002), Cassiodorus, Jordanes, and the History of the Goths. Studies in a Migration Myth, Universitet Köbenhavn, ISBN 978-87-7289-710-3 
 Jose María Sánchez Martín (Ed.), Origen y gestas de los godos, Cátedra, 2001, ISBN 84-376-1887-8
 Peter J. Heather: Goths and Romans. Clarendon, Oxford 1991, S. 3ff. ISBN 0-19-820535-X 
 Goffart, Walter: The narrators of barbarian history (A.D.550 - 800): Jordanes, Gregory of Tours, Bede, and Paul the Deacon; Princeton, NJ: Princeton Univ. Press, 1988, 491 S. ISBN 0-691-05514-9

 Beleg 
 es.Wikipedia: Jordanes (schbanisch, gseng am 12tn Februa 2008)
 en.Wikipedia: Jordanes (englisch, gseng am 12tn Februa 2008)
 de.Wikipedia: Jordanes (hochdeitsch, gseng am 12tn Februa 2008)
 University of Calgary: JORDANES - THE ORIGIN AND DEEDS OF THE GOTHS, kompleta Text fu da Getica auf Englisch, iwasezt fum Charles C. Mierow
 Theodor Mommsen: Iordanis Romana et Getica, online de lodainische Edizion fum Theodor Mommsen fu 1882
 thelatinlibrary.com zwoate online Veasion fu da Getica, de owa a auf da Edizion fum Theodor Mommsen basiad